27 ದಿನದ ಮಗುವನ್ನು ಕೊಂದು ಸಂಪಿನಲ್ಲಿ ಹಾಕಿದ ತಾಯಿ

– ಮನೆಗೆ ಬಂದ ಪತಿಗೆ ಆಘಾತ

ದಿಸ್ಪುರ್: ತಾಯಿ ತನ್ನ 27 ದಿನದ ಕಂದಮ್ಮನನ್ನು ಕೊಲೆ ಮಾಡಿ, ಸಂಪ್‍ನಲ್ಲಿ ಎಸೆದಿರುವ ಅಮಾನವೀಯ ಘಟನೆ ಅಸ್ಸಾಂನಲ್ಲಿ ನಡೆದಿದೆ.

ಅಸ್ಸಾಂನ ದಿಬ್ರುಗಡ ಜಿಲ್ಲೆಯ ಗಭರುಪಾಥರ್ ಪೊಲೀಸ್ ಠಾಣೆ ವ್ಯಾಪ್ತಿಯಲ್ಲಿ ಘಟನೆ ನಡೆದಿದೆ. ಈ ಕುರಿತು ಮಗುವಿನ ತಂದೆ ಸಜಿದುಲ್ ಅಲಿ ಮಾತನಾಡಿ, ನಾನು ಮಧ್ಯಾಹ್ನ 1 ಗಂಟೆಗೆ ಕೆಲಸಕ್ಕೆ ಹೋಗುವ ವೇಳೆ ಮಗು ಹಾಗೂ ಪತ್ನಿ ಇಬ್ಬರು ಮಲಗಿದ್ದರು. ಆದರೆ ಬೆಳಗ್ಗೆ 5ಕ್ಕೆ ಬರುವ ಹೊತ್ತಿಗೆ ಮಗು ಕಾಣೆಯಾಗಿತ್ತು. ತಕ್ಷಣ ಎಚ್ಚೆತ್ತುಕೊಂಡು ಕುಟುಂಬಸ್ಥರಿಗೆ ತಿಳಿಸಿದೆ. ನಂತರ ಮಗುವನ್ನು ಹುಡುಕಲು ಪ್ರಾರಂಭಿಸಿದೆವು. ಆಗ ಮಗು ಮನೆಯ ಹಿಂಬದಿಯ ಸಂಪ್ ನಲ್ಲಿ ಬಿದ್ದಿರುವುದನ್ನು ಕಂಡೆವು ಎಂದು ತಿಳಿಸಿದರು.

ಪ್ರಕರಣದ ಪ್ರಾಥಮಿಕ ಹಂತದ ತನಿಖೆ ವೇಳೆ ಪೊಲೀಸರು ಮಗುವಿನ ತಂದೆ, ಚಿಕ್ಕಪ್ಪ ಹಾಗೂ ಅಜ್ಜನನ್ನು ಕಸ್ಟಡಿಗೆ ತೆಗೆದುಕೊಂಡು ವಿಚಾರಣೆ ನಡೆಸಿದ್ದಾರೆ. ನಂತರ ಮಗುವಿನ 19 ವರ್ಷದ ತಾಯಿ ಮಜಿದುನ್ ಮಜೀದುನ್ ನೇಸಾ ಅವರ ವಿಚಾರಣೆ ನಡೆಸಿದ್ದು, ಈ ವೇಳೆ ಆರೋಪಿ ತಪ್ಪನ್ನು ಒಪ್ಪಿಕೊಂಡಿದ್ದಾಳೆ. ತಾನೇ ಕೊಂದಿರುವುದಾಗಿ ಹೇಳಿದ್ದಾಳೆ. ಆದರೆ ಯಾಕೆ ಕೊಲೆ ಮಾಡಿದಳು ಎಂಬುದರ ಕುರಿತು ನಿಖರ ಕಾರಣವನ್ನು ತಾಯಿ ತಿಳಿಸಿಲ್ಲ ಎಂದು ಪೊಲೀಸರು ತಿಳಿಸಿದ್ದಾರೆ.

ಮಹಿಳೆಯು ಮಾನಸಿಕ ಅಸ್ವಸ್ಥೆಯಾಗಿದ್ದಾಳೆ ಎಂದು ಪೊಲೀಸರು ಶಂಕಿಸಿದ್ದಾರೆ. ಘಟನೆ ಕುರಿತು ಪೊಲೀಸರು ಐಪಿಸಿ ಸೆಕ್ಷನ್ 302(ಕೊಲೆ), 209(ಸುಳ್ಳು ಮಾಹಿತಿ) ಅಡಿ ದಿಬ್ರುಗಡ ಪೊಲೀಸರು ಪ್ರಕರಣ ದಾಖಲಿಸಿಕೊಂಡಿದ್ದಾರೆ.

ಕಳೆದ ಕೆಲವು ದಿನಗಳಿಂದ ಅವಳು ವಿಚಿತ್ರ ರೀತಿಯಲ್ಲಿ ವರ್ತಿಸುತ್ತಿದ್ದಳು. ಕೆಲವೊಮ್ಮೆ ತನ್ನ ಮಗುವನ್ನು ಯಾರೋ ಕೊಲ್ಲುತ್ತಿದ್ದಾರೆ ಎಂದು ಕಿರುಚುತ್ತಿದ್ದಳು ಎಂದು ಮಹಿಳೆ ಸಂಬಂಧಿ ತಿಳಿಸಿದ್ದಾರೆ.

ಮಗುವನ್ನು ಸಾಯಿಸಿದ ನಂತರ ಮನೆಗೆ ಬಂದ ಮಹಿಳೆ ಆತ್ಮಹತ್ಯೆ ಮಾಡಿಕೊಳ್ಳಲು ಯತ್ನಿಸಿದ್ದಳು. ನಂತರ ಅವರ ಪತಿ ಬಂದು ಸಮಾಧಾನ ಪಡಿಸಿದನು. ಮಗು ಕಾಣದ್ದನ್ನು ಮನಗಂಡು ಹುಡುಕಲು ಪ್ರಾರಂಭಿಸಿದರು. ಇದೀಗ ಮಹಿಳೆಯನ್ನು ಬಂಧಿಸಲಾಗಿದ್ದು, ಪೊಲೀಸರು ತನಿಖೆಯನ್ನು ಮುಂದುವರಿಸಿದ್ದಾರೆ.